พิกัด ริมถนนอู่ทอง เส้นรอบเกาะเมือง ถ้ามาจากเจดีย์นักเลงลงสะพานมุ่งหน้าเข้าเมืองเลี้ยวซ้ายลอดใต้สะพาน พ้นช่วงตึกร้านอยู่ทางซ้าย จอดรถข้างทางหน้าร้านได้

เป็นร้านที่ซื้อประจำเมื่อนำไปฝากลูกค้า เหตุผลเพราะสะดวก ไม่ต้องรอคิวนาน เท่าที่เห็นทางร้านจะไม่ทำทิ้งไว้มากนัก เปิดขาย 2 ที่ ตรงนี้กับทางไปป้อมเพชร อยู่เลยบ้านส้มตำไปก่อนถึงแพกรุงเก่า โทรสั่งล่วงหน้าได้นะ

ครั้งนี้ตรงช่วงเทศกาลกินเจ ทางร้านปักธงเจด้วย และไม่ได้กินนานแล้ว

ราคาขายกิโลกรัมละ 80 บาท ครึ่งกิโลกรัม 40 บาท มีแค่ 2 แบบเท่านั้น

ตัวแป้ง มีแบบเดียว แผ่นขนาดไม่ใหญ่ และไม่หนามาก ไม่ทันนับว่าชุดครึ่งกิโลได้แป้งกี่แผ่น วางปุ๊บหยิบกันหนุบหนับหมดถุงอย่างรวดเร็ว เนื้อเหนียว นุ่ม มีกลิ่นหอมของแป้ง ตอนหิ้วขึ้นรถมาใหม่ๆ หอมฟุ้งเลย

สายไหม มีสีเดียวเช่นกัน ตัวสายไหมพองฟู นุ่ม ละลายในปาก ไม่เหนียว ไม่แข็ง ไม่เจอก้อนน้ำตาลให้หงุดหงิด กลิ่นหอม รสออกหวานนุ่มไม่หวานแหลม กัดแล้วไม่ร่วน

โรตีสายไหมแต่ละเจ้าถึงหน้าตาเหมือนกันก็ใช่ว่ารสชาติจะเหมือนนะ นี่เป็นอีกร้านที่อยากให้ลอง

#รีวิวที่ 1472
-----------------------------
ความชอบของแต่ละคนไม่เหมือนกัน รีวิวนี้จึงเป็นเพียงการแสดงความคิดเห็นส่วนบุคคล ในเมนูที่สั่ง ของวันที่ทาน ณ ร้านนี้เท่านั้น